Meer as R1 miljard e-tolskuldArgieffoto Motoriste in Gauteng wat nog nie vir e-tol geregistreer het nie, skuld meer as R1 miljard aan die Suid-Afrikaanse Nasionale Padagentskap (Sanral), het die minister van vervoer gesê. Minister Dipuo Peters het dié bedrag Vrydag in die parlement bekend gemaak in reaksie op ŉ vraag van die Demokratiese Alliansie. DA-LP Manny de Freitas het gesê dit is ŉ teken dat motoriste steeds die e-tolstelsel verwerp. “Deur die stelsel te laat voortgaan, word die publiek se verontwaardiging oor e-tol geïgnoreer en die bykomende las op Suid-Afrikaners word ook geïgnoreer,” het De Freitas gesê. Peters het Dinsdag ŉ grasietydperk vir die e-tolgebruikers van Gauteng aangekondig. Sy het tydens haar begrotingstoespraak aan LP’s gesê dit is om dit vir mense “makliker te maak” om te voldoen aan e-tol. Peters het gesê gebruikers het 51 dae om hul faktuur te betaal nadat hulle deur die e-tolhek gery het, in teenstelling met die bestaande sewe dae grasie. Gebruikers sal ook afslag kry afhangend van die tyd van die dag wat hulle deur die e-tolhek gery het.